**Lauvøya** eller Løvøya er ei øy og ei bygd i Nærøysund kommune i Trøndelag. Øya ligger nordøst i øygruppa Vikna, som teller nærmere 6 000 øyer, holmer og skjær. Lauvøya ligger ca. 6 km nord for Rørvik.

Geografi og kommunikasjon
-------------------------

Kvalpsundet og LauvøybruaKvalpsundet og Lauvøybrua
Lauvøya måler 7,6 km². Den har en avlang form og strekker seg 5,6 km fra sørvest til nordøst. Øya er nokså flat, og det høyeste punktet er Storfjellet (95 moh.). Ellers er det bare Store og Lille Elvåsen nord på øya som når 60–70 moh. Det er to innsjøer av en viss størrelse, Nordvatnet og Sørvatnet, og ellers noen mindre tjern. Lauvøya skilles i sørvest fra en av de tre største øyene, Inner-Vikna, ved Kvalpsundet. Sundet er smalt og grunt, men farbart med små fartøyer. Nordøst for Lauvøya ligger Humulråsa, et dypt sund som skiller øya fra Gjerdinga.

Det har vært broforbindelse over Kvalpsundet (Fv7086) siden 1974 da Lauvøybrua ble åpna. Fv7086 går fra Lauvøya til Hansvik, der den forbindes med Fv7088 som går til Rørvik i sør og til Løddingkorsen (Fv 770) i nordvest. Fra Lauvøya er det også veiforbindelse direkte inn til Rørvik sentrum (Engasveien).

Fra Lauvøya er det bussforbindelse til Rørvik.

Samfunnsliv
-----------

I Lauvøyvågen ligger det gamle handelsstedet *Løvøen gård* som driver rorbu- og båtutleie. Her ligger også *Gerts Gourmet som produserer sjømatdelikatesser.* 

Emilsen Fisk driver lakseoppdrettsanlegg med base i Sørvikvågen på Lauvøya.

Det drives også rorbu- og båtutleie i Persvika ved Kvalpsundet av *Kvalpsundet Rorbuer AS*, og camping og fisketurisme i Andvika, helt nord på øya, ved *Andvika Havsfiske* og *Andvika Hønseri og Hytteutleie*. .

På Lauvøya finnes et aktivt grendalag, Lauvøya grendalag, og bygda har eget grendahus. 

Lauvøya er en grunnkrets i kommunen, og har 155 innbyggere pr. 1. januar 2018..

Historie
--------

Lauvøyvågen ca. 1900Lauvøyvågen ca. 1900
Øynavnet kommer fra norrønt *lauf* og viser til rik vekst av lauvskog. Kartverket vedtok skrivemåten *Lauvøya* i 2013.

Jordsmonnet på øya er et «grunt jordlag på berg», så den viktigste næringsveien har historisk sett vært fiske og fangst.

Løvøen gård ved Lauvøyvågen var et handelssted på 1800- og 1900-tallet med «fiskemottak, landhandel, postkontor, hermetikkfabrikk og bakeri».

Lauvøyvågen hadde postnummer 7910 fram til 2009. 

I Lauvøyvågen lå også Lauvøya skole. Skolen ble nedlagt i 1962.

Referanser
----------

1. 1 2  «Folkemengde, etter grunnkrets, statistikkvariabel og år». Statistisk sentralbyrå. Besøkt 17. juli 2018.
2. 1 2 3 4  Borgan, Bjarne (1969). *Viknaboka, bind 1: Gards- og ættehistorie. Gnr. 1 til 21: Kråkøya–Innersund*. Vikna historielag. s. 23–25.
3. 1 2  Rygh, Oluf (1903). *Norske Gaardnavne. Oplysninger samlede til Brug ved Matrikelens Revision. Bind 15: Nordre Trondhjems Amt*. Bearbeidet av Karl Rygh. Kristiania: Fabritius. s. 359.
4. ↑  Aarmo, Birger (23. oktober 2012). «Må ha avklaring om navn». *Namdalsavisa*. Arkivert fra originalen 17. juli 2018. Besøkt 17. juli 2018.
5. ↑  Helland, Amund (1909). «Vikten herred». *Norges land og folk. Bind 17: Topografisk-statistisk beskrivelse over Nordre Trondhjems amt. Del 2: Byerne og herrederne*. Kristiania: Aschehoug. s. 892 og 895.
6. ↑  Olsvik, Frank (1983). «Etterkrigstid». *Vikna sparebank gjennom 125 år*. s. 89.
7. ↑  «Om oss». Løvøen Gård. Arkivert fra originalen 17. juli 2018. Besøkt 17. juli 2018.
8. ↑  «Lokalmat - Gjerts Gourmet as». *www.lokalmat.no*. Besøkt 29. juni 2021.
9. ↑  «Om oss». Emilsen Fisk. Besøkt 4. oktober 2017.
10. ↑  «Om oss». Kvalpsundet Rorbuer. Besøkt 17. juli 2018.
11. ↑  «Om oss». Andvika havsfiske. Arkivert fra originalen 18. juli 2018. Besøkt 17. juli 2018.
12. ↑   (PDF) .  Manglende eller tom `|tittel=` (hjelp)

|  |  |
| --- | --- |
| Oppslagsverk/autoritetsdata | GeoNames **·** Sentralt stedsnavnregister
 |